Kohane! - teemanumbrisse oleme kogunud lugusid kolmest laiemast teemast. Esimene neist põhineb bioloogilise adaptatsiooni ideel. Siit edasi tundub kasulik tsiteerida Kalevi Kulli samas ilmuvat artiklit (Adaptatsioon: funktsioon, tähendus või järglaste arv?) :"Adaptatsiooni mõistega näib olevat läinud natuke samamoodi nagu informatsiooni mõistegagi. Püüdes teavet ehk informatsiooni täpsustada, muuta teda täppisteaduslikuks ja mõõdetavaks, jõuti matemaatilise informatsiooniteooriani ja biti kui infoühiku defineerimiseni. Ent peagi sai selgeks, et selle olulise saavutusega koos läks midagi olulist ka kaduma - nimelt informatsiooni tähendus. Adaptatsiooni mõiste täpsustamisel ja mõõdetavaks muutmisel jõuti kohasuse mõisteni, mis võimaldab tõesti kvantitatiivselt adaptatsiooniprotsessi kirjeldada. Ent koos sellega läks ka midagi kaduma. Adapteeritus kui kvalitatiivne mõiste, mis väljendab organismi kooskõla ümbrusega, on täiesti teine mõiste kui kohasus, mis mõõdab paljunemisedukust. See erinevus väljendub teravalt näiteks J.v.Uexkülli väite kaudu, mis ütleb, et kõik organismiliigid on ühtviisi hästi adapteeritud.